Gufubólstrar sem stíga upp frá Höskuldarvöllum og sáust vel í bjartviðrinu og stillunni í morgun, eru að líkindum ekki til marks um eldvirkni. Almannavarnir fengu ábendingar um reyk eða gufu við Trölladyngju í dag og einnig fyrir þremur dögum.
Gunnar Schram, hjá lögreglunni á Suðurnesjum, segir í samtali við fréttastofu að lögreglumenn séu rétt ókomnir á svæðið til þess að kanna málið. Þegar sambærileg ábending barst á dögunum kom í ljós að enn rýkur gufa úr gömlum gíg skammt frá gamalli rauðamalargryfju á Höskuldarvöllum undir Trölladyngju.
Það kann að vera að jarðhræringarnar á Reykjanesskaga hafi breytt jarðhitasvæðum og að þess vegna rjúki meira úr þessum gamla gíg nú. Hann er í Trölladyngjukerfinu  öðru eldgosakerfi en nú gýs úr í Geldingadölum í Fagradalsfjalli  og ekki tengdur kvikuganginum sem nær frá Keili í norðaustri undir Nátthaga í suðvestri.
Gunnar segir að stöðugan hita og reyk leggi upp úr gígnum á Höskuldarvöllum allan ársins hring. Gígurinn hafi jafnvel verið vinsæll meðal ferðamanna sem vilji skoða jarðhita á Íslandi.